Përparime madhore në luftën kundër Sidës
Në korrik në SHBA mbahet një konferencë ndërkombëtare për luftën kundër kësaj sëmundjeje
Në korrik, Shtetet e Bashkuara organizojnë konferencën më të madhe të Sidës në botë, për herë të parë që prej më shumë se 20 vjetësh. Mbi 20 mijë vetë pritet të mblidhen në Uashington për të marrë pjesë. Përfaqësuesi i qeverisë amerikane për luftën kundër Sidës thotë se gjatë tre dekadave të fundit është bërë përparim i konsiderueshëm në luftën kundër kësaj sëmundjeje. Si Presidenti Obama ashtu edhe Sekretarja e Shtetit Clinton kanë thënë se jemi më pranë një brezi pa Sidë. Koordinatori amerikan për luftën kundër Sidës në botë, Eric Goosby është në krye të përpjekjeve për ta arritur këtë qëllim. Përparimet e fundit përfshijnë vaksina premtuese, mikrobicide dhe studime për kurim. Në fillim të viteve 1980 në San Francisco, zoti Goosby thotë se e kishte jetuar vetë dhimbjen dhe humbjen e shkaktuar nga HIV-i dhe Sida. Në mungesën e kurave, qindra nga pacientët e tij vdiqën nga sëmundja që atëherë ishte misterioze. Kjo ndryshoi në mes të viteve 1990 kur ilaçet e para anti-retrovirale u zbuluan dhe shpëtuan jetë njerëzish. Ai pastaj e ktheu vëmendjen tek Afrika nën-Sahariane. Atje situata ishte ndryshe. Zoti Goosby thotë se Sida kërcënonte themelet e shoqërisë afrikane. Përveç kësaj, sëmundja frenoi rritjen ekonomike në shumë vende. Ai thotë se ata mbetën të mbërthyer në një cikël varfërie. Sot HIV dhe Sida nuk janë më domosdoshmërisht dënime me vdekje në Afrikën nën-Sahariane falë mundësisë për përdorimin e ilaçeve që shpëtojnë jetën. Kjo i atribuohet kryesisht PEPFAR-it, Planit Emergjent Presidencial për Lehtësimin e Sidës. Programi filloi në kohën e Presidentit George W. Bush dhe vazhdon me administratën e Presidentit Obama. Dr. Goosby është në krye të Pepfarit. Vitin e kaluar, Pepfari ndihmoi për vënien në dispozicion të ilaçeve për të parandaluar transmetimin e HIV-it nga nëna tek fëmija për 660 mijë gra. Po ashtu mbështeti analizat dhe këshillimin për 40 milionë vetë në vitin 2011. PEPFAR së bashku me Fondin Global për të luftuar Sidën, Tuberkulozin dhe Malarjen ka sponsorizuar disa programe në botën në zhvillim. Kështu, shumë sisteme të kujdesit shëndetësor janë forcuar. Goosby thotë se ekzistojnë njohuritë për të arritur synimin e një brezi pa Sidë. Ambasadori Goosby i bëri këto komente në Institutin Brookings në Uashington. Hera e fundit që Shtetet e Bashkuara organizuan një konferencë ndërkombëtare për Sidën ishte në vitin 1990 në San Francisco. Një arsye madhore që kaloi kaq kohë pa e mbajtur konferencën në Amerikë ishte ndalimi i udhëtimit që Shtetet e Bashkuara kishin vendosur për të infektuarit me HIV. Presidenti Bush filloi përpjekjet për ta hequr këtë masë dhe Presidenti Obama e përfundoi atë kur mori detyrën. Konferenca e 19 ndërkombëtare për Sidën do të mbahet nga 22 deri në 27 korrik.